**ΠΑΝΕΠΙΣΤΗΜΙΟ ΠΕΛΟΠΟΝΝΗΣΟΥ**

**ΣΧΟΛΗ ΑΝΘΡΩΠΙΣΤΙΚΩΝ ΕΠΙΣΤΗΜΩΝ ΚΑΙ ΠΟΛΙΤΙΣΜΙΚΩΝ ΣΠΟΥΔΩΝ**

 **ΔΕΛΤΙΟ ΤΥΠΟΥ**

* **Παρουσίαση Επιστημονικής Επετηρίδας της Σχολής**
* **Αφιέρωμα Μνήμης στη Βάσω Πέννα**
* **Αποχαιρετιστήριοι λόγοι για τον Ομότιμο Καθηγητή του Τμήματος Ιστορίας, Αρχαιολογίας και Δ.Π.Α., Αλέξιο Γ.Κ. Σαββίδη**

**\*\*\***

Η εκδήλωση πραγματοποιήθηκε στις 18 Μαΐου 2023, στο Αμφιθέατρο «ΝΙΚΟΛΑΟΣ Γ. ΠΟΛΙΤΗΣ», της Σχολής Ανθρωπιστικών Επιστημών και Πολιτισμικών Σπουδών του Πανεπιστημίου Πελοποννήσου, στην Καλαμάτα.

Το πρόγραμμα ξεκίνησε με την παρουσίαση της Επιστημονικής Επετηρίδας «ΝΕΔΑ» της Σχολής (**Πρώτο Μέρος**). Ας σημειωθεί ότι η Σχολή Ανθρωπιστικών Επιστημών και Πολιτισμικών Σπουδών είναι η μόνη του Πανεπιστημίου Πελοποννήσου που εκδίδει Επιστημονική Επετηρίδα. Ακολούθησε **Αφιέρωμα Μνήμης** στην αείμνηστη Καθηγήτρια **ΒΑΣΩ ΠΕΝΝΑ** **(Δεύτερο Μέρος)**. Η εκδήλωση ολοκληρώθηκε με **Αφιέρωμα** στον Ομότιμο Καθηγητή του Τμήματος Ιστορίας, Αρχαιολογίας και Διαχείρισης Πολιτισμικών Αγαθών (ΤΙΑΔΠΑ), **ΑΛΕΞΙΟ Γ. Κ. ΣΑΒΒΙΔΗ** (**Τρίτο Μέρος**)**.**

Την έναρξη του Προγράμματος έκανε η Πρόεδρος του ΤΙΑΔΠΑ, Αν. Καθηγήτρια κα **Ιωάννα Σπηλιοπούλου**, που είχε και όλο τον συντονισμό του. Την εκδήλωση χαιρέτησαν ο Σεβασμιότατος Μητροπολίτης Μεσσηνίας κ. κ. **Χρυσόστομος** (σε μαγνητοσκοπημένο μήνυμά του), ο Πρύτανης του Πανεπιστημίου Πελοποννήσου, Καθηγητής κ. Αθανάσιος Κατσής, και ο Κοσμήτωρ της Σχολής, Καθηγητής κ. Νικόλαος Ζαχαριάς.

Στη συνέχεια, έλαβε τον λόγο η Αν. Καθηγήτρια Νεοελληνικής Λογοτεχνίας του Τμήματος Φιλολογίας, κα **Ελένα Κουτριάνου,** η οποία παρουσίασε τα Περιεχόμενα της **Επιστημονικής Επετηρίδας** της Σχολής, που φέρει τον τίτλο **«ΝΕΔΑ»,** τ. 2 (2017-2018), Ηρόδοτος, Αθήνα 2022 *(Νέδα / Νέδας: όνομα νύμφης και ποταμού).* Η κα Κουτριάνου είχε τη διεύθυνση και επιμέλεια του ογκώδους αυτού τόμου της Επετηρίδας (1050 σελίδες). Ας σημειωθεί ότι ο τόμος, με εισήγηση του τότε Κοσμήτορα της Σχολής κ. Αλεξίου Γ.Κ. Σαββίδη, έχει αφιερωθεί στην αείμνηστη συνάδελφο **Βάσω Πέννα,** η οποία και εικονίζεται στο εξώφυλλο.

Ακολούθως, τον λόγο έλαβε ο Δρ. **Βαγγέλης Μαλαδάκης**, που μίλησε με θέμα: *«Δοκός: Τα κινητά ευρήματα. Πτυχές της ζωής μιας βυζαντινής καστροπολιτείας». Η μεταθανάτια δημοσίευση της Βάσως Πέννα ως κατακλείδα των ερευνών της για τη μεσαιωνική Πελοπόννησο».*

Το δεύτερο μέρος ήταν αφιερωμένο εξολοκλήρου στην αείμνηστη **Βάσω Πέννα,** με αφορμή τα πέντε χρόνια από τον θάνατό της, με τους ακόλουθους ομιλητές:

 **Πολυξένη Αδάμ-Βελένη**, Γενική Διευθύντρια Αρχαιοτήτων και Πολιτιστικής Κληρονομιάς, Υπουργείο Πολιτισμού: «*Βάσω Πέννα: η φίλη και αρχαιολόγος»* (σε διαδικτυακή σύνδεση).

 **Δημήτριος Λέτσιος,** Πρέσβης ε. τ., εξωτερικό μέλος του Συμβουλίου Διοίκησης του Πανεπιστημίου Πελοποννήσου: «*Βάσω Πέννα: Ρηξικέλευθη αναζήτηση, σφαιρική γνώση, διαχρονική προσέγγιση της ιστορικής έρευνας».*

**Πέτρος Θέμελης**, Ομότιμος Καθηγητής Πανεπιστημίου Κρήτης, Επίτιμος Καθηγητής του ΤΙΑΔΠΑ: «*Η Βάσω Πέννα και η αρχαία Μεσσήνη».*

**Άδωνις Κύρου,** δημοσιογράφος, ιστορικός: «*Βάσω Πέννα: ο άνθρωπος»*.

**Γεώργιος Ανδρειωμένος**, Πρόεδρος του Τμήματος Φιλολογίας του ΠανεπιστημίουΠελοποννήσου: *«Βάσω Πέννα: η συνάδελφος και φίλη».*

Τους ομιλητές ευχαρίστησε, κλείνοντας την εκδήλωση, η κόρη της αείμνηστης Βάσως, Δρ. Δάφνη Πέννα.

Το τρίτο μέρος με τίτλο «Μουσικός Ανήρ» ήταν αφιερωμένο στον Ομότιμο Καθηγητή του Πανεπιστημίου Πελοποννήσου, κ. Αλέξιο Γ.Κ. Σαββίδη, με την ευκαιρία της πρόσφατης αφυπηρέτησής του (31 Αυγούστου 2022). Για τον «Μουσικό Άνδρα», μίλησε αρχικά ο τ. Αν. Καθηγητής του ΤΙΑΔΠΑ **Αριστείδης Ν. Δουλαβέρας**, με θέμα: «Ο Αλέξιος Γ.Κ. Σαββίδης ως επιστήμονας, ως δάσκαλος και ως άνθρωπος». Κατόπιν τον λόγο έλαβε (σε διαδικτυακή σύνδεση) ο απόφοιτος του ΤΙΑΔΠΑ, κ. **Ηλίας Κλαουδάτος**, με θέμα: *«Αλέξιος Σαββίδης: Ο δάσκαλος».*

Στην πολύ αξιόλογη αυτή εκδήλωση, που οργανώθηκε από τη Σχολή Ανθρωπιστικών Επιστημών και Πολιτισμικών Σπουδών της Καλαμάτας, προβλήθηκαν τρία σημαντικά γεγονότα-σταθμοί: η έκδοση του δεύτερου τόμου της Επιστημονικής Επετηρίδας της Σχολής, η απόδοση της οφειλόμενης τιμής στη μνήμη της αείμνηστης Βάσως Πέννα και η τιμή στον αφυπηρετήσαντα, Ομότιμο πλέον Καθηγητή του ΤΙΑΔΠΑ, κ. Αλέξιο Γ.Κ. Σαββίδη.

Εκτός από τα παραπάνω πρόσωπα, την εκδήλωση παρακολούθησαν ο σύζυγος της Βάσως Πέννα, κ. **Χαράλαμπος Πέννας**, η **κόρη** της, συγγενείς και φίλοι της οικογένειας, Καθηγήτριες και Καθηγητές της Σχολής, το φοιτητικό της κοινό, εκπρόσωποι φορέων της Καλαμάτας και κάτοικοι της πόλης.